**הצעת מחקר**

**שם** **החניך:** אורית שני

**נושא העבודה:**

סיוע החוץ הישראלי כמרכיב מרכזי בביצור מעמדה הבינלאומי של מדינת ישראל

**רקע:**

הסיוע הבינלאומי של מדינת ישראל למדינות מתפתחות ראשיתו בסוף שנות החמישים, על פי תפיסתו של דוד בן-גוריון, כביטוי למחויבות המוסרית-יהודית והאנושית להושיט יד לחלש. כמו-כן, על ישראל, כחברה במשפחת העמים, מוטלת חובה אוניברסלית להעניק סיוע למדינות אחרות הזקוקות לו.

לאורך שנות קיומה, נתפסת דרך התמודדותה היומיומית של ישראל בו זמנית, עם אתגרים, אילוצים ומשברים גיאו-פוליטיים, חברתיים, ביטחוניים ואחרים, לסיפור הצלחה ייחודי. ככזו, היא נחשבת כמודל לחיקוי במציאת פתרונות ראויים לבעיות מורכבות.

משרד החוץ, באמצעות המרכז לשיתוף פעולה וסיוע בינלאומי (מש"ב) עוסק במגוון רחב של נושאים, בין השאר, חקלאות, מים, פיתוח קהילתי, העצמת נשים, חינוך, יזמות עסקית, רפואה, פיתוח קהילתי, טכנולוגיה ומדע ועוד. בנוסף, מעניקה ישראל סיוע אד-הוק במצבי חירום ובמשברים הומניטריים. היכולות הטכנולוגיות הגבוהות והחדשנות היצירתית ממקמות את ישראל בצמרת העולם בתחומים אלה ויוצרות ביקושים גבוהים ללמוד מהידע, המומחיות והניסיון.

רק לאחרונה ניתן לכך ביטוי מוחשי עם שובו של ראש הממשלה, נתניהו, מביקור בהודו. ראש הממשלה הפקיד בידי משרד החוץ רשימה ארוכה של מטרות לשדרוג היחסים בפועל בין שתי המדינות. בין השאר: הזנקת היקף הסחר מארבעה לעשרים מיליארד דולר תוך חמש שנים, הכפלת מספר התיירים ההודים לישראל מארבעים אלף לשמונים אלף בשנה, קידום שיתופי פעולה בסכומי עתק בתחום חיפושי הנפט, פיתוח שיתופי פעולה בתחומי ההייטק והסייבר והגדלת מספר מרכזי ההדרכה החקלאית מ-20 ל-30. השגת חלק מהמטרות שהוזכרו לעיל, נתונה בידי משרד החוץ.

למיתוג הכללי של ישראל כמדינה בעלת יכולות התורמת למדינות נזקקות ולחיזוק מעמדה והדימוי הבינלאומי שלה, קיים גם רווח בילטראלי מול המדינות השונות, כשמתווסף מימד חיובי ליחסים ביניהן, המאזן לעתים ממדים אחרים. השדרוג הזה ביחסים מאפשר לישראל למנף רווחים אחרים, כמו קידום האינטרסים המדיניים, האסטרטגיים, הכלכליים והאחרים מול השחקנים השונים בזירה הבינלאומית.

הסיוע הבינלאומי הינו כלי מאד משמעותי של עוצמה רכה: הוא מוסיף נדבך חשוב ליחסי ישראל עם מדינות שונות בעולם ומחזק את רצונן לשמר ולשפר יחסים אלה. הוא סולל ערוצי קשר ישיר עם מקבלי החלטות בכירים במדינות, שבהן הסיוע הנ"ל מהווה מרכיב דומיננטי בכלכלתן ופותח דלתות גם בזירות אחרות כמו הפרלמנט, התקשורת והקהילה העסקית[[1]](#footnote-1). סיוע החוץ מהווה גם כלי פוטנציאלי לקידום קשרי ישראל עם מדינות עמן אין לה יחסים דיפלומטים פורמאליים, כמו העולם הערבי ומדינות מוסלמיות רחוקות יותר.

בשנת 2010 אישר הארגון לשיתוף פעולה ולפיתוח כלכלי ( OECD ) את צירופה של ישראל לארגון. אחד התנאים שמציב הארגון לחברותיו, הוא הפניית תקציב משמעותי לטובת סיוע חוץ. קבלת מדינת ישראל לארגון היוקרתי, מעידה על הכרה בתרומתה הייחודית בתחום הסיוע, ומציבה אותה במעמד מכובד של מדינה תורמת, איכותית, יעילה, בעלת ידע וניסיון רב ומוערכת בזירת הסיוע הבינלאומי.

על אף כל האמור לעיל, **מתקיימת מגמה גוברת והולכת לצמצום המשאבים והפעילות של משרד החוץ בכלל, ובהקשרים אלה בפרט.** דוגמה עכשווית ניתן להביא מתקציב מש"ב השנתי העומד על כ-20 מיליון ש"ח בלבד ומביא לכך **שישראל מוציאה על סיוע חוץ רק 10 אחוזים מהסכום לו היא מחויבת מתוקף חברותה ב- OECD**. על כך יש להוסיף את **סגירתן המתמשכת והקבועה של נציגויות ישראל בחו"ל, על פי העדפות וללא קריטריונים מוגדרים, המצמצמת עוד יותר את יכולתה של המדינה לפעול במדינות אלה.**

נוכח הפערים שהוצגו, תבחן עבודה זו מודלים נוספים למקסום מימוש המדיניות תוך התחשבות בכלל המגמות המתפתחות, לרבות הפעילות הגוברת לצמצום המשאבים של המשרד האמון על ביצוע הפעילות. לאחרונה, שינו הולנד ודנמרק את מודל הגשת סיוע החוץ שלהן ועברו למודל 'פיתוח ושיתוף פעולה'. ייתכן שבחינת מודלים אחרים, לרבות מודל זה, תהווה אבן דרך למציאת החלופה הנכונה. בנוסף, נוכח פעילותם בישראל של שחקנים נוספים כגון אירגוני סיוע אזרחיים, המגישים סיוע חוץ בדרכים שונות, תבחן העבודה כיצד, אם בכלל, ניתן להשתמש בפעילותם, כמכפיל כוח בתחום סיוע החוץ של מדינת ישראל.

**מטרות המחקר:**

1. לנתח את החסמים העיקריים שמשפיעים על מתן סיוע החוץ בעת הזו, ואת משמעותם במימוש מדיניות החוץ של מדינת ישראל.
2. לבחון התאמתו של מודל הנהוג במדינות אחרות (דנמרק והולנד) לפעילות סיוע החוץ של מדינת ישראל.
3. לנתח את השחקנים הנוספים בזירת סיוע החוץ הישראלי ולבחון אפשרות דרכים להשתמש בפעילותם להעצמת כוחו של סיוע החוץ של המדינה.

**שאלות המחקר:**

1. מהם החסמים העיקריים המונעים את מקסום הפוטנציאל שקיים במתן סיוע החוץ בעת הזו?
2. כיצד משפיעים החסמים הללו על מימוש מדיניות החוץ של מדינת ישראל בתחומים האמורים?
3. מה ניתן ללמוד מניסיונן של מדינות אחרות (דנמרק והולנד) בתחום המדיניות הסדורה בכל הנוגע לסיוע החוץ?
4. מיהם השחקנים הנוספים בזירת סיוע החוץ הישראלית ומה מיקומם הנכון בזירה?

**טענות המחקר:**

1. למיתוג הכללי של ישראל כמדינה בעלת יכולות, התורמת למדינות נזקקות, משקל משמעותי בחיזוק מעמדה ובחיזוק הדימוי הבינלאומי שלה. בנוסף, קיים גם רווח בילטראלי מול המדינות השונות, כשמתווסף מימד חיובי ליחסים ביניהן, המאזן לעתים ממדים אחרים. שדרוג זה ביחסים מאפשר לישראל למנף את האינטרסים המדיניים, האסטרטגיים, הכלכליים והאחרים מול השחקנים השונים בזירה הבינלאומית.
2. הסיוע הבינלאומי הינו כלי מאד משמעותי של עוצמה רכה: הוא מוסיף נדבך חשוב ליחסי ישראל עם מדינות שונות בעולם ומחזק את רצונן לשמר ולשפר יחסים אלה. הוא סולל ערוצי קשר ישיר למקבלי החלטות בכירים במדינות המסתייעות.
3. התרומה המשמעותית של סיוע החוץ נבחנת לאורך שנים, בהישגים מדיניים, יציבים, שיוכיחו את עצמם רק אם תשכיל המדינה להעניק סיוע ארוך טווח, הכולל גם ליווי, השקעה, שיתוף ולמידה, תוך הסתמכות על מדיניות סדורה.
4. דנמרק והולנד שינו לאחרונה את מדיניות סיוע החוץ שלהן מ'תרומה' ל'פיתוח ושיתוף פעולה' – ועל פניו נראה שזהו מודל שניתן לאמץ ממנו עקרונות פעולה למדינת ישראל.
5. קיימת חשיבות רבה לבחינת דרכים להשתמש בפעילות כלל הארגונים הישראלים המגישים סיוע חוץ, כמכפיל כוח בתחום סיוע החוץ של מדינת ישראל.

**דרך הצגת הרעיונות במחקר (ראשי פרקים):**

1. התחומים העיקריים בהם בא לידי ביטוי סיוע החוץ של מדינת ישראל מאז הקמת המדינה ועד היום והפוטנציאל הגלום בסיוע החוץ של מדינת ישראל למדינות שונות.
2. החסמים העיקריים המונעים את מקסום הפוטנציאל שקיים במתן סיוע החוץ בעת הזו.
3. השפעת החסמים הללו על מימוש מדיניות החוץ של מדינת ישראל באופן מיטבי.
4. עקרונות שניתן ללמוד מניסיונן של מדינות אחרות (דנמרק והולנד) בתחום המדיניות הסדורה בכל הנוגע לסיוע החוץ.
5. שילוב הארגונים הישראלים המגישים סיוע חוץ, בפעילות הכוללת של מדינת ישראל.
6. סיכום והמלצות

**תיחום המחקר:**

העבודה תדון בהיבטי סיוע החוץ של מדינת ישראל, לרבות הסיוע של המרכז לשיתוף פעולה וסיוע בינלאומי של משרד החוץ, של ארגונים אזרחיים, הגשת הסיוע ההומניטרי ועוד. לא ידונו בה היבטי סיוע אחרים, כגון שיתופי פעולה בתחום הביטחוני, הכלכלי, והמסחרי, להם גם שותף משרד החוץ, אך האחריות על ביצועם הוא של המשרדים הרלוונטיים האחרים.

**חשיבות העבודה:**

בעת האחרונה חל פיחות מתמשך במעמדו של משרד החוץ, לצד ההכרה הגוברת בחשיבות האסטרטגית של פעילותו לביטחון הלאומי של מדינת ישראל. נודעות לכך השלכות משמעותיות על יכולתו להתמודד עם האתגרים הבינלאומיים המצויים בתחום אחריותו, בין השאר, ניתן לראות בהיעדר מדיניות ובקיצוץהמשאבים של התחום הנדון בעבודה זו, המחשה גם לתחומים אחרים, שלא ידונו בעבודה זו.

**יוזם העבודה:** לבקשת משה"ח + הכותב

**מנחה העבודה: ד"ר יוסי ביילין**

1. מדיניות החוץ של ישראל בעידן של שינויים גלובליים – דו"ח צוות חשיבה לכנס הרצליה 2010, עמ' 8 [↑](#footnote-ref-1)